รัฐบาลไทย-ข่าวทำเนียบรัฐบาล-คำกล่าวปาฐกถาของนายกรัฐมนตรี สำหรับการประชุม APEC CEO Summit
วันศุกร์ที่ 12 พฤศจิกายน 2564
คํากล่าวปาฐกถาของนายกรัฐมนตรี สําหรับการประชุม APEC CEO Summit
หัวข้อ “ประเด็นสําคัญการเป็นเจ้าภาพของไทยในปี 2565” (Thailand’s Priorities for APEC 2022)
ท่านผู้นําเขตเศรษฐกิจเอเปค ประธานเอแบค และผู้มีเกียรติทุกท่าน
ผมยินดีที่ได้เข้าร่วมการประชุมเอเปคCEOซัมมิท ในวันนี้ และขอแสดงความยินดีกับเอแบคนิวซีแลนด์ที่จัดการประชุมครั้งนี้ได้เป็นอย่างดี
ปี 2564 เป็นอีกปีที่ท้าทายสําหรับเอเปค การแพร่ระบาดของโควิด-19 ยังคงส่งผลกระทบอย่างรุนแรงต่อธุรกิจ การจ้างงาน และชีวิตความเป็นอยู่ของผู้คน ในขณะที่โลกพยายามจะฟื้นตัวจากวิกฤติทางเศรษฐกิจ สังคม และสุขภาพครั้งที่รุนแรงเป็นประวัติการณ์ กรอบความร่วมมือเอเปคที่ถูกจับตามองว่าจะสามารถมีส่วนส่งเสริมความพยายามของประชาคมโลกได้หรือไม่ ซึ่งพวกเราก็ได้พิสูจน์ให้เห็นแล้วว่า ภายใต้การเป็นเจ้าภาพของนิวซีแลนด์ และด้วยจิตวิญญาณแห่งความร่วมมือ เอเปคสามารถยืนหยัดเอาชนะความท้าทายต่าง ๆ ฟื้นฟูการสาธารณสุข เปิดพรมแดน และพลิกฟื้นเศรษฐกิจ โดยมีเป้าหมายเพื่อความเป็นอยู่ที่ดีของประชาชน โลกที่เราอยู่อาศัย และความมั่งคั่งร่วมกัน ตัวอย่างความสําเร็จของเอเปค คือ ความพยายามร่วมกันในการเพิ่มการเข้าถึงวัคซีน และการอํานวยความสะดวกในการขนส่งวัคซีนและเวชภัณฑ์ ซึ่งในประเด็นนี้ เราต้องขอขอบคุณการสนับสนุนจากภาคเอกชนด้วยเช่นกัน
สถานการณ์การแพร่ระบาดยังคงไม่สิ้นสุดในระยะเวลาอันใกล้นี้ และเรายังมีเรื่องต้องทําอีกมาก เพื่อเปลี่ยนผ่านไปสู่ช่วงของการฟื้นฟูเศรษฐกิจและการพลิกโฉมระบบเศรษฐกิจของพวกเรา
เรายังคงต้องเผชิญกับความท้าทายในทุกด้าน ทั้งผลกระทบทางเศรษฐกิจและสังคมจากโควิด-19 ไปจนถึงความไม่เท่าเทียมที่หยั่งรากลึก และความไม่สมดุลในการดําเนินชีวิต ตลอดจนการดําเนินธุรกิจและการปฏิสัมพันธ์กับธรรมชาติ ซึ่งการแพร่ระบาดของโควิดได้ทําให้สิ่งเหล่านี้เลวร้ายลงไปอีก
ถึงเวลาแล้วที่เราต้องเปลี่ยนทัศนคติไปสู่ “ความพอดี” และพยายามสร้างสังคมหลังการแพร่ระบาดที่มีความยั่งยืนและสมดุลมากขึ้น เพื่อประชาชนและโลกของเรา เวลานี้เป็นโอกาสที่เราจะเปลี่ยนแปลงการกระทําของเราเพื่ออนาคตที่ดีกว่าเดิม
ความพยายามดังกล่าวต้องอาศัยความสามารถในการสร้างสมดุลระหว่างทุกสิ่ง ด้วยเหตุนี้ ประเทศไทยจึงได้นําโมเดลการพัฒนาเศรษฐกิจชีวภาพ เศรษฐกิจหมุนเวียน และเศรษฐกิจสีเขียว หรือ โมเดลเศรษฐกิจBCGมาใช้เป็นส่วนหนึ่งของยุทธศาสตร์ชาติในการฟื้นฟูเศรษฐกิจหลังโควิด ซึ่งเป็นการผสาน 3 แนวทางไปสู่ความยั่งยืนเข้าด้วยกัน เพื่อมุ่งสู่แนวทางการพัฒนาเป้าหมายทางเศรษฐกิจ สิ่งแวดล้อม และสังคมอย่างเป็นองค์รวมและมีความสมดุลมากขึ้น และโมเดลนี้จะเป็นเครื่องยนต์ขับเคลื่อนประเด็นสําคัญในการเป็นเจ้าภาพเอเปคของไทย
เรามุ่งมั่นที่จะสานต่อการทํางานที่ผ่านมาของเอเปค และเชื่อมโยงกับวิสัยทัศน์ปุตราจายา ค.ศ. 2040 โดยเราจะแปลงวิสัยทัศน์ไปสู่การปฏิบัติ ผ่านปัจจัยขับเคลื่อนทางเศรษฐกิจ 3 ประการ ได้แก่ หนึ่ง การค้าและการลงทุน สอง ดิจิทัลและนวัตกรรม และ สาม ความยั่งยืนและการมีส่วนร่วม การรับรองแผนปฏิบัติการของวิสัยทัศน์ปุตราจายาในคืนนี้จะเป็นความสําเร็จที่สําคัญของนิวซีแลนด์ ที่ได้ทํางานหนักตลอดทั้งปีเพื่อการแปลงวิสัยทัศน์ของผู้นําเอเปคไปสู่แผนการทํางานที่เป็นรูปธรรมและปฏิบัติได้จริง
ในปี 2565 ประเทศไทยมุ่งมั่นจะทําให้เอเปค “เปิดกว้าง” สําหรับทุกโอกาส “เชื่อมโยง” ในทุกมิติ และ “สมดุล” ในทุกด้าน วาระการเป็นเจ้าภาพเอเปคของไทยจะสอดคล้องกับเป้าหมายและการดําเนินการที่มีอยู่แล้วของเอเปค แต่นําเสนอภายใต้แนวคิดแบบใหม่
ประเด็นสําคัญในการเป็นเจ้าภาพเอเปคของไทยมีอยู่ 3 ประการด้วยกัน ได้แก่ หนึ่ง การอํานวยความสะดวกการค้าและการลงทุน สอง การฟื้นฟูความเชื่อมโยง และ สาม การส่งเสริมการเติบโตที่ยั่งยืนและครอบคลุม ผมเชื่อว่า วาระการเป็นเจ้าภาพเอเปคของไทยได้สะท้อนข้อเรียกร้องของภาคธุรกิจที่ต้องการให้ฟื้นฟูเศรษฐกิจ รวมทั้งทําให้เศรษฐกิจเข้มแข็งขึ้น และมีความยืดหยุ่นมากขึ้น เพื่อจะได้ฟื้นตัวอย่างรวดเร็ว
ประการแรก ไทยจะสานต่องานของเอเปคในการเปิดตลาดผ่านการส่งเสริมระบบการค้าพหุภาคีขณะเดียวกัน เราจะใช้โอกาสจากสถานการณ์โควิด-19 พิจารณาแนวทางการหารือใหม่ ๆ เกี่ยวกับการค้าและการลงทุนของเอเปค ในฐานะพลังขับเคลื่อนสิ่งดี ๆ ที่สะท้อนความต้องการและผลประโยชน์ที่เปลี่ยนแปลงไปของภาคธุรกิจ และผู้มีส่วนร่วมในวงกว้าง
ไทยจะพยายามอย่างเต็มที่ในการฟื้นการหารือเรื่องการจัดทําเขตการค้าเสรีในเอเชีย-แปซิฟิก หรือ เอฟ-แทป หลังยุคโควิด เพื่อส่งเสริมการรวมตัวทางเศรษฐกิจในภูมิภาค รวมไปถึงการใช้ประโยชน์จากการเปลี่ยนแปลงไปสู่ดิจิทัล และการรับมือกับประเด็นทางการค้าใหม่ ๆ เช่น การเปลี่ยนแปลงสภาพภูมิอากาศ สาธารณสุข และการพัฒนาที่ครอบคลุม ซึ่งไทยหวังว่าจะได้ทํางานอย่างแข็งขันร่วมกับภาคเอกชนในเรื่องนี้
ประการที่สอง ในการที่จะอํานวยความสะดวกด้านการค้าและการลงทุนได้นั้น ภูมิภาคจะต้องกลับมาเชื่อมโยงกันอีกครั้ง เราจึงให้ความสําคัญกับการฟื้นฟูการเดินทางข้ามพรมแดนที่ปลอดภัยและไร้รอยต่อ ซึ่งไทยมุ่งมั่นที่จะเชื่อมโยงภูมิภาคโดยการเปิดพรมแดนอีกครั้ง โดยตั้งแต่เมื่อวันที่ 1 พฤศจิกายน ไทยได้เปิดประเทศเพื่อรับนักเดินทางทางอากาศจาก 63 ประเทศและอาณาเขต ซึ่งเขตเศรษฐกิจเอเปคส่วนใหญ่ก็รวมอยู่ด้วย และเรามีแผนจะขยายจํานวนต่อไปอีก
ความคืบหน้าในการเชื่อมโยงภูมิภาคมีความสําคัญต่อเส้นทางสู่การฟื้นตัวทางเศรษฐกิจของเอเปค ดังนั้น เราจึงเลือกความเชื่อมโยงให้เป็นหนึ่งในประเด็นสําคัญที่ไทยจะผลักดันในปีหน้า เราจะดําเนินการตามคําแนะนําของเอแบคในการจัดตั้งคณะทํางานด้านการเดินทางอย่างปลอดภัยเพื่อร่วมมือกันเชื่อมโยงภูมิภาคเข้าด้วยกันอีกครั้ง
จากนี้ไป เอเปคจําเป็นต้องเชื่อมโยงกันให้มากขึ้น และในระยะยาว ควรใช้ประโยชน์จากนวัตกรรมและเทคโนโลยีเพื่ออํานวยความสะดวกต่อการเคลื่อนย้ายข้ามพรมแดนในกลุ่มสมาชิกเอเปค เพื่อให้มั่นใจว่าการเคลื่อนย้ายสินค้า บริการ และผู้คน จะเป็นไปอย่างมีประสิทธิภาพ
ประการที่สาม ขณะที่เรากําลังฟื้นฟูจากการแพร่ระบาดของโควิด-19 ไทยยืนยันว่าการเติบโตทางเศรษฐกิจของเอเปคจะครอบคลุมและยั่งยืน โดยในที่ประชุมCOP26เมื่อสัปดาห์ที่ผ่านมาผู้นําประเทศต่าง ๆ ก็ได้ยืนยันความมุ่งมั่นร่วมกันไปสู่เพื่อนําไปสู่การสร้างความยั่งยืนและการมีสภาพภูมิอากาศที่ดี
ประเทศไทยจะศึกษาโมเดลทางเศรษฐกิจและการดําเนินการทางเศรษฐกิจต่าง ๆ รวมถึง โมเดลเศรษฐกิจBCGซึ่งให้ความสําคัญกับการจัดการการเปลี่ยนแปลงสภาพภูมิอากาศและความท้าทายด้านสิ่งแวดล้อมในภูมิภาค ควบคู่ไปกับการเติบโตทางเศรษฐกิจที่แข็งแกร่งและยืดหยุ่น ขณะเดียวกัน ไทยก็จะให้ความสําคัญกับการมีส่วนร่วมของทุกภาคส่วน รวมถึงการกระจายผลประโยชน์อย่างเท่าเทียมไปยังประชาชนและภาคธุรกิจทั้งหมดของเรา
ภายใต้แนวคิดเศรษฐกิจBCGและประเด็นสําคัญสามประเด็นภายใต้การเป็นเจ้าภาพเอเปคของไทย ผมขอเชิญชวนทุกท่านให้ร่วมกันทํางานอย่างเต็มที่และดําเนินการในทันทีเพื่ออนาคตที่รุ่งเรือง ยั่งยืนและมีความสมดุลของพวกเรา
ไทยยืนยันว่า ประเด็นสําคัญของเราจะสานต่องานของเอเปคและมอบมุมมองใหม่ต่อประเด็นอื่น ๆ ที่เกี่ยวข้อง โดยเฉพาะในบริบทของโลกหลังโควิด เอเปคต้องคงความยืดหยุ่นและความเชื่อมโยงกับผู้คนและธุรกิจต่าง ๆ ของเรา ผมตั้งตารอที่จะหารือเรื่องนี้ต่อไปในเดือนพฤศจิกายนปีหน้า
ขอบคุณครับ
*****